Ondrej Demáček

RNDr. Ondrej Demáček (* 1940, Považská Bystrica – † 28. júl 2022) bol slovenský stredoškolský pedagóg, učiteľ matematiky a informatiky.

 Životopis 
V roku 1957 maturoval na jedenásťročnej strednej škole v Považskej Bystrici.Ondrej Demáček. In:  V roku 1962 absolvoval štúdium matematiky a deskriptívnej geometrie na Prírodovedeckej fakulte Univerzity Komenského v Bratislave (PriF UK). V roku 1981, už na Matematicko-fyzikálnej fakulte UK (MFF UK; v roku 1980 odčlenená od PriF UK) získal titul RNDr. v odbore teória vyučovania matematiky.Ondrej Demáček. In: 

Pracoval ako programátor vo Východoslovenských železiarňach v Košiciach, ako matematik-analytik vo výpočtovom stredisku ZVL Považská Bystrica a ako odborný pracovník vo Výskumnom výpočtovom stredisku OSN v Bratislave.

Od roku 1973 vyučoval informatiku na bratislavskom Gymnáziu Jura Hronca, jednom z troch vtedajších gymnázií so zameraním na výpočtovú techniku. Bol iniciátorom myšlienky založenia programátorskej kategórie matematickej olympiády, v rámci ktorej jeho žiaci dosahovali dobré výsledky v celoštátnych kolách aj na medzinárodnej úrovni. Spolu so študentami stál pri vzniku Korešpondenčného seminára z programovania, súťaže v programovaní pre stredoškolákov, organizovanej Fakultou matematiky, fyziky a informatiky UK, resp. neskôr občianskym združením Trojsten, so sídlom na FMFI UK. V 80. rokoch propagoval možnosti využívania mikropočítačov pri výuke matematiky. V 90. rokoch bol externým spolupracovníkom novovzniknutej Katedry výuky informatiky na MFF UK.

Vo voľnom čase sa venoval horskej turistike (ku ktorej viedol aj študentov, bol iniciátorom pravidelných peších pochodov do Gočova, rodnej obce Jura Hronca) a košikárstvu.Demáček Ondrej. In: 

 Ocenenia 
 2020: Rad Ľudovíta Štúra II. triedy od prezidentky SR Zuzany Čaputovej za mimoriadne zásluhy o rozvoj v oblasti školstva.Ondrej Demáček. In:  Kancelária prezidenta SR k jeho vyznamenaniu uviedla:
 „Priekopník počítačov na Slovensku. Bol jedným z gymnaziálnych učiteľov, ktorý nenápadne a v tichosti ovplyvnil vývoj celého jedného odvetvia vedy a hospodárstva. Narodil sa v Považskej Bystrici a od roku 1973 sa venoval na bratislavskom Gymnáziu Jura Hronca mladým záujemcom o programovanie. Vo svojich žiakoch pestoval lásku k prírode, nadšenie pre turistiku a aj hrdosť na to, že študujú na škole, ktorá je pomenovaná podľa nestora slovenskej pedagogiky a spoluzakladateľa slovenského vysokého školstva, akademika Jura Hronca. Bol iniciátorom myšlienky založenia programátorskej kategórie matematickej olympiády, v rámci ktorej sa jeho žiaci umiestňovali na celoštátnych kolách i na medzinárodnej informatickej olympiáde. Jeho významným dielom bolo založenie a rozvoj Korešpondenčného seminára z programovania, vďaka čomu prispel k vzdelávaniu v oblasti informatiky a k rastu väčšiny z desiatok ostatných kolegov Slovákov v Googli.“

 Referencie 

 Externé odkazy 
 Učiteľ informatiky, ktorý má žiakov v Googli aj v Zürichu: Každý by si mal pripraviť mozog na život – rozhovor v Denníku N (2020); pdf verzia

Kategória:Slovenskí stredoškolskí pedagógovia
Kategória:Slovenskí matematici
Kategória:Slovenskí informatici
Kategória:Držitelia Radu Ľudovíta Štúra II. triedy
Kategória:Absolventi Prírodovedeckej fakulty Univerzity Komenského
Kategória:Absolventi Fakulty matematiky, fyziky a informatiky Univerzity Komenského v Bratislave
Kategória:Osobnosti z Považskej Bystrice